नपं के अफसरों के खिलाफ नहीं होती कार्रवाई, मिल जाती है क्लीनचिट
टीडीआर आहरण व सुराज अभियान में अनुपस्थिति मामले चर्चित
भास्कर न्यूज | जांजगीर-चांपा
नगर पालिका के अधिकारियों की गलतियों पर भी उनके खिलाफ किसी प्रकार की कार्रवाई नहीं होती। मामले चाहे कुछ भी हों अधिकारियों को क्लीन चिट मिल ही जाती है।
अधिकारियों की लापरवाही के बाद भी कार्रवाई नहीं होने से शासन की छवि पर विपरीत असर पड़ रहा है। नगर पालिका जांजगीर- नैला में अधिकारियों का राज चलता है, यहां घटना कुछ भी हो अधिकारी अपने बचाव का तरीका ढूंढ ही लेते हैं। गत वर्ष नगर पालिका में बारह लाख के टीडीआर का आहरण का गंभीर मामला आया था। दरअसल एक ठेकेदार ने टेंडर के बदले में जमा किए 12 लाख के टीडीआर को जमा करने के तीसरे दिन ही तत्कालीन सीएमओ और इंजीनियर के सहयोग से आहरण कर लिया था। यह मामला जब सामने आया तो अधिकारियों ने जांच के बाद कार्रवाई का दावा किया था।
नगर पालिका परिषद ने भी दोषी अधिकारी व ठेकेदार के खिलाफ कार्रवाई की मांग तथा काम का ठेका निरस्त करने तक का दबाव बनाया पर अधिकारियों ने संयुक्त संचालक कार्यालय से मार्गदर्शन मांगने व वहां से मिले निर्देश के अनुसार काम करने का हवाला देकर मामला सुलझा लिया। ठेकेदार से टीडीआर जमा कराके सबको क्लीन चिट दे दी। इसी प्रकार हाल ही में गंभीर मामला सामने आया है, यहां के एई अनूप सोनी की ड्यूटी लोक सुराज अभियान में लगाई गई थी, वे पहले ही दिन अनुपस्थित रहे। सीएमओ ने उन्हें शोकाज नोटिस दिया। जवाब में उन्होंने लिखित में ऑर्डर नहीं मिलने का दावा कर दिया। सीएमओ ने एई के जवाब के साथ अपना प्रतिवेदन भी कलेक्टर को भेज दिया है, पर कार्रवाई अभी तक हो नहीं पाई है।
गेंद कलेक्टर के पाले में
एई के दावे को झुठलाते हुए सीएमओ दिनेश कोसरिया ने कलेक्टर को दिए अपने प्रतिवेदन में लिखा है कि श्री सोनी को रविवार 26 फरवरी को सहायक नोडल अधिकारी रामचंद्र उपाध्याय द्वारा फोन पर ड्यूटी की जानकारी दी गई तथा ऑफिशियल वॉटस एप ग्रुप में भी ऑर्डर दिया गया है। अब एई के खिलाफ कार्रवाई के लिए कलेक्टर अनुशंसा करेंगे कि नहीं गेंद उनके पाले में है।
hin_Deva hin_Deva bho_Deva hin_Deva hin_Deva hin_Deva bho_Deva hin_Deva